বিলজুড়ে লাশ আর মরা মাছের পচা গন্ধ। পশু-পাখি ভেসে রয়েছে বিভিন্ন জায়গায়, দুর্গন্ধে বমি আসার উপক্রম হয় আয়নালের। জনমানবহীন বিলজুড়ে মনে হয় আয়নাল একা। মাঝে মধ্যে বুকটা কেঁপে ওঠে ভয়ে। আবার দোয়া দরুদ পড়ে পথ চলে আয়নাল, হঠাৎ মরা গাঙে এসে পড়ে সে। এক সময় এখানটায় নদী ছিল গভীর পানি, তার সাথে স্রোত। আয়নাল ঠাঁই পায় না, পায়ের তলায় মাটি খুঁজে পায় না আয়নাল। সাঁতরে পথ চলে সে, কিছুদূর যেতে না যেতে কেমন যেন আড়ষ্ট হয়ে আসে আয়নাল। হাত-পায়ের বল হারিয়ে যায়, তবু শক্ত হাতে হাঁড়িটা জড়িয়ে ধরে অতি কষ্টে পথ চলে। এক সময় সকল শক্তি শেষ হয়ে আসে আয়নালের। পেটে ক্ষুধা, মনে ভয়, গভীর পানি, কতক্ষণ সাঁতরাবে সে। হঠাৎ পা দু’খানা জড়িয়ে আসে, কে যেন আটকে ধরেছে পা দুটো। হাত দু’খানিও আর চলে না। শক্ত করে ধরে রাখা হাঁড়িটা হাত থেকে ফসকে যায়, এক সময় শেষবারের মতো অতি কষ্টে আয়নাল বললো আমি পারলাম না বাজান, আমি পারলাম না।